**Π7.2 ΛΕΙΤΟΥΡΓΙΑ ΠΛΗΡΟΦΟΡΙΑΚΟΥ ΣΥΣΤΗΜΑΤΟΣ ΓΙΑ ΤΗ ΣΥΛΛΟΓΗ ΔΙΟΙΚΗΤΙΚΩΝ ΔΕΔΟΜΕΝΩΝ ΕΦΑΡΜΟΓΗΣ ΤΟΥ ΠΠΣ**

Βασικό εργαλείο για τη συστηματική συλλογή και διαχείριση των ως άνω αναφερόμενων δεδομένων/πληροφοριών αποτελούν τα Πληροφοριακά Συστήματα (ΠΣ) του ΟΠΑ. Πιο συγκεκριμένα, υπάρχουν και λειτουργούν τα ακόλουθα ΠΣ:

**1. ΠΛΗΡΟΦΟΡΙΑΚΑ ΣΥΣΤΗΜΑΤΑ ΦΟΙΤΗΣΗΣ**

**Πληροφοριακό Σύστημα Φοιτητολογίου** το οποίο παρέχει για το ΠΠΣ τις ακόλουθες βασικές λειτουργίες για:

* τους φοιτητές (μέσω web portal των φοιτητών): υποβολή δηλώσεων μαθημάτων και αιτημάτων για έκδοση πιστοποιητικών, ενημέρωση για τα αποτελέσματα των εξετάσεων, προβολή προσωπικών στοιχείων και προόδου (Μ.Ο., ECTS, κ.λπ.), Προβολή του προγράμματος διδασκαλίας μαθημάτων και εξετάσεων αυτών
* τα μέλη ΔΕΠ (μέσω web portal των διδασκόντων): υποβολή βαθμολογιών εξετάσεων, προβολή στοιχείων μαθημάτων, προβολή προγράμματος εξετάσεων και
* το προσωπικό της Γραμματείας: διαχείριση μαθημάτων των προγραμμάτων σπουδών, εγγραφή και διαχείριση προσωπικών στοιχείων φοιτητών, διαχείριση αιτήσεων φοιτητών και έκδοση πιστοποιητικών, παραγωγή στατιστικών στοιχείων φοίτησης, παραγωγή στατιστικών στοιχείων βαθμολογιών, επιδόσεων μαθημάτων και Στοιχείων Διδασκαλίας.

**Πληροφοριακό Σύστημα Υποστήριξης Εκπαιδευτικού Έργου** του ΠΠΣ, το οποίο παρέχει την δυνατότητα στους διδάσκοντες του Τμήματος να κοινοποιούν πληροφοριακό και εκπαιδευτικό υλικό προς τους φοιτητές και διευκολύνει την μεταξύ τους επικοινωνία και συνεργασία.

**Πληροφοριακό Σύστημα Ηλεκτρονικής Διακίνησης Εγγράφων** (ΠΣΗΔΕ): έχει σκοπό τη συμμόρφωση στην κείμενη νομοθεσία περί ηλεκτρονικής διακυβέρνησης και την αύξηση της αποτελεσματικότητας και αποδοτικότητας των Υπηρεσιών του Πανεπιστημίου. Το ΠΣΗΔΕ υποστηρίζει τις παρακάτω διαδικασίες: 1) Ηλεκτρονικό Πρωτόκολλο, 2)Δημιουργία, αποστολή για έγκριση, ψηφιακή υπογραφή, πρωτοκόλληση και διακίνηση εγγράφων, με τη χρήση Σχεδίων Εγγράφων, τα οποία έχουν διαμορφωθεί με το λογότυπο κάθε οργανικής μονάδας, 3) Δημιουργία, ψηφιακή υπογραφή και διακίνηση Υπηρεσιακών Σημειωμάτων, τα οποία έχουν διαμορφωθεί με το λογότυπο κάθε οργανικής μονάδας, 4) Εισαγωγή εγγράφων στο σύστημα και αποστολή τους είτε για πρωτοκόλληση από το Κεντρικό Πρωτόκολλο είτε σε άλλους χρήστες του συστήματος, 5) Πρότυπες αιτήσεις διαφόρων τύπων, τις οποίες μπορούν να κατεβάζουν οι χρήστες, 6) Ολοκληρωμένη υποστήριξη Προμηθειών, 7) Ολοκληρωμένη υποστήριξη λειτουργίας Συλλογικών Οργάνων, 8) Ολοκληρωμένη υποστήριξη κυκλώματος Αδειών Μελών ΔΕΠ.

**Πληροφοριακό Σύστημα Διαχείρισης Προσωπικού** τηρεί το μητρώο των υπαλλήλων του (διοικητικό και ακαδημαϊκό προσωπικό). Τα στοιχεία που τηρούνται αφορούν σε: α) προσωπικά στοιχεία, β) στοιχεία οικογενειακής κατάστασης, γ) στοιχεία εκπαίδευσης, δ) εργασιακή εμπειρία και ε) επιμορφώσεις του υπαλλήλου κ.α.. Το ΠΣ έχει τις ακόλουθες λειτουργίες:

* Τηρεί το οργανόγραμμα του Ιδρύματος με την διοικητική και ακαδημαϊκή ιεράρχηση του.
* Ενσωματώνει υποσύστημα παρακολούθησης των αδειών των υπαλλήλων το οποίο συνδέεται με υποσύστημα ωρομέτρησης για την παρακολούθηση προσελεύσεων και αποχωρήσεων βάσει καθορισμένων ωραρίων.
* Το σύστημα διασυνδέεται με την υπηρεσία Identity Management της GUNET (Ακαδημαϊκό Δίκτυο) για την περαιτέρω υποστήριξη των ακαδημαϊκών ηλεκτρονικών λογαριασμών των μελών της ακαδημαϊκής κοινότητας.
* Διαθέτει πολλαπλό επίπεδο παραμετροποίησης σε κάθε υποσύστημα που μας δίνει το δικαίωμα να ενσωματώνουμε άμεσα αλλαγές.
* Διαθέτει ισχυρό σύστημα ελέγχου πρόσβασης, το οποίο επιτρέπει τη δημιουργία ομάδων χρηστών/ρόλων με συγκεκριμένα δικαιώματα.
* Χρησιμοποιείται από τη Διεύθυνση Διοικητικού και υπάρχει σύμβαση συντήρησης με την εταιρεία υλοποίησης 01 Solutions Hellas για την επίλυση προβλημάτων που προκύπτουν και για τις ενημερώσεις στο λογισμικό.

**2. ΠΛΗΡΟΦΟΡΙΑΚΑ ΣΥΣΤΗΜΑΤΑ ΔΙΑΧΕΙΡΙΣΗΣ ΔΕΔΟΜΕΝΩΝ ΠΟΙΟΤΗΤΑΣ**

**Πληροφοριακό Σύστημα Καταγραφής Ερευνητικού και Διδακτικού Έργου** στο οποίο καταγράφονται από τα μέλη του διδακτικού προσωπικού συστηματικά σε εξαμηνιαία/ή και ετήσια βάση απογραφικά στοιχεία με απώτερο σκοπό την λεπτομερή και αναλυτική αποτύπωση του έργου του Ακαδημαϊκού Τμήματος. Ειδικότερα: συλλογή δεδομένων τα οποία σχετίζονται με την αποτίμηση της διδακτικής και ερευνητικής δραστηριότητας των μελών του Τμήματος καθώς και δυνατότητα παραγωγής τυποποιημένων απογραφικών δελτίων διδακτικού (πχ. περίγραμμα μαθήματος) και ερευνητικού έργου. Συλλογή δεδομένων τα οποία σχετίζονται με την δομή των προπτυχιακών και μεταπτυχιακών προγραμμάτων σπουδών (π.χ. ECTS, μαθησιακά αποτελέσματα, τρόπος αξιολόγησης, κλπ.), δυνατότητα εξαγωγής συγκεντρωτικών πινάκων. Πρόσβαση στα περιγραφικά στατιστικά αξιολόγησης μαθήματος/διδασκαλίας και αποτύπωση του διδακτικού φόρτου (προγραμματιστικά και απολογιστικά), των μελών του διδακτικού προσωπικού του Τμήματος.

**Πληροφοριακό Σύστημα Διαχείρισης Δεδομένων Ποιότητας** ΟΠΕΣΠ της ΕΘΑΑΕ και το οποίο σε επίπεδο Ακαδημαϊκού Τμήματος συμβάλει στην υποστήριξη των διαδικασιών πιστοποίησης του Προγράμματος Σπουδών του. Η επεξεργασία των πρωτογενών ποσοτικών δεδομένων επιτρέπει την παραγωγή αναφορών κάθε τύπου με συγκεντρωτικά στοιχεία και ποιοτικούς δείκτες και τα οποία διατίθενται από την ΕΘΑΑΕ μέσω της ΜΟΔΙΠ του Ιδρύματος στο Τμήμα. Ειδικότερα, τα δεδομένα τα οποία καταχωρούνται στο σύστημα, με ευθύνη του Τμήματος, αφορούν κάθε φορά το προηγούμενο ακαδημαϊκό ή ημερολογιακό έτος, ανάλογα με τη θεματική κατηγορία στην οποία ανήκει κάθε στοιχείο, είναι ποσοτικά και αναφέρονται στις ακόλουθες κατηγορίες: 1) Τμήμα, 2) Πρόγραμμα Προπτυχιακών Σπουδών, 3) Πρόγραμμα Μεταπτυχιακών Σπουδών, 4) Πρόγραμμα Διδακτορικών Σπουδών, 5) Φοιτητές και απόφοιτοι, 6) Ανθρώπινο δυναμικό, 7) Δομή και οργάνωση σπουδών, 8) Υποδομές και υπηρεσίες, 9) Ερευνητική δραστηριότητα, 10) Οικονομικά στοιχεία.